Nesa época mio pá diba a toes partes cola cámara por si se-y ocurríen coses pal videu. Un día, faciendo una escursión, vio un diente de lleón solu nuna viesca, que s'alzaba ente lo verde ensin nada nun par de metros a la redonda. Díxonos entós que nos punxéramos en fila a un llau y, cuando nos ficiera la señal, entamáremos a caminar toos ún trés otru, mirando de pisar la flor. Nun sabíemos qué taba  faciendo hasta que tuvo terminao y nos lo amosó: yera una toma estática de la flor, onde se la vía como taba, sola y única nel so sitiu. Paecía asina que yera dalgo dafechamente esceicional. De fondo, la voz de mio pá, que diba inventando dalguna hestoria sobro qué yera esa flor, d'una clas perespecial, en pelligru d'estinción y merecedora del cuidáu y el respeto de toos. Nesi intre víense los nuesos pies que pasaben de manzorga a mandrecha pisotiando la probe flor. La escena quedaba fixa un poco más na flor  españada y de xuru que si la vida fora un cómic xaponés, al narrador del videu de mio pá diba apaece-y una gota d'agua enorme cabo la vidaya.